
	לפני כבוד השופט אלון גביזון 

	
העורר 
	
 קאסם אבו כף (עציר) ת"ז 301604799 - VC

	
נגד


	המשיבה 
	  מדינת ישראל   




ערר על החלטת בית משפט השלום בבאר שבע (כבוד השופט רון סולקין) מהיום, 02.11.23, בתיק מ"י 3315-11-23.

<#2#>
נוכחים: העורר בהיוועדות חזותית וב"כ עו"ד ליאור חיימוביץ 
	 פקד דרינה קורפין ב"כ המשיבה


פרוטוקול

ב"כ העורר:
אני מזהה את העורר. 

העורר:
אני שומע את בית המשפט. 
 
ב"כ המשיבה:
מגישה לעיון בית המשפט את תיק החקירה וכן דו"ח סודי אשר עמד בפני בית המשפט קמא. 

ב"כ העורר:
חוזר על הודעת הערר ומבקש להוסיף כי מדובר פה בתיק של גניבת רכב כשהטענה היא שהוא נתפס בכף, זאת אומרת בשעת ביצוע ניסיון גניבת הרכב. 
בהגינות אמרו בבית המשפט קמא שיש שלוש פעולות חקירה ולכן אני תוהה אם יש שלוש פעולות חקירה כשהאחת היא בטח מצלמות אז למה צריך שישה ימים לצורך החקירה?
כאשר בית המשפט מפנה אותי לכך שאנו בתקופת מלחמה, משיב שלטעמי זה עדיין לא סביר. 
כאשר מאזנים את הדברים יש לבחון חלופה ואם לא חלופה אז לא צריך את כל הימים האלו. אפשר לבוא ביום ראשון.
איזה פיקוח יכול בית המשפט לפקח אם המעצר שלו יוארך עד ליום שלישי?
כאשר בית המשפט שואל אותי מדוע יש צורך בפיקוח בית המשפט כאשר מדובר במעצר ראשון וכאשר אין מדובר בקטין או באדם עם בעיות רפואה או מוגבלות אחרת, משיב, שלא בכדי פתחתי ואמרתי שהוא נתפס בכף. זאת אומרת החקירה כאן לא מורכבת גם אם הוא לא מודה במעשים וזו זכותו. עיקר הראיות כבר בנויות על הבלש שכתב את הפעולה. יתר הפעולות הן טכניות ולכן לא צריך לעצור אותו עד ליום שלישי ואני מבין את המצב במדינה. 

ב"כ המשיבה:
אנו בראשית של פרשייה.
החשד כאן הוא שהעורר מעורב באירועים נוספים ובית המשפט יכול לראות את זה גם בסוף התיק. לכן יש צורך לחקור ולבדוק את המצלמות שבמקומות האחרים. 
נכון שבתיק זה אין הרבה פעולות כי שחברי טען, והוא גם נתפס על חם אולם מדובר בפרשייה. 

ב"כ העורר:
בקשת המעצר נמצאת בפני בית המשפט והיא לא הוגשה בגין פרשייה.
אני שאלתי את החוקר ואני ייעצתי למרשי בגין גניבת רכב בלבד. 

ב"כ המשיבה:
אכן מדובר בחשד לגניבת רכב ועל זה הוגשה בקשת המעצר. 

ב"כ העורר:
אירועים אחרים, ככל שישנם, לא רלוונטיים ואם הם רלוונטיים שיבואו ביום ראשון  שני ונראה איך מתפתחת החקירה. 
יש לי חלופה להציע שהוא אחיו אשר היה בבית המשפט קמא. אחיו גר בפזורה. 
כאשר בית המשפט מפנה אותי לכך שכל כוחות הביטחון עסוקים במצב המדינה כיצד אני סבור שיבוצע הפיקוח המשטרתי,  משיב, שזה יהיה על בסיס אמון והתרשמות מהערב עצמו. 
אז מה בגלל שאין מי שיבחן לא נשחרר אף אחד?

ב"כ המשיבה:
מפנה את בית המשפט לעברו הפלילי כפי שפורט בבקשה. 

ב"כ העורר:
אני מבקש שיסיימו את הפעולות עד ליום ראשון ושביום ראשון נראה מה נשאר להם.



<#3#>
החלטה

1.	לפניי ערר על החלטת בית משפט השלום בבאר שבע (כבוד השופט רון סולקין) מהיום, 02.11.23, בתיק מ"י 3315-11-23 לפיה הורה על מעצרו של העורר עד ליום 07.11.23. 

2.	החלטת בית המשפט קמא ניתנה על רקע  בקשת המשיבה למעצרו של העורר למשך 8 ימים לצורך חקירה ובעילת מסוכנות ושיבוש הליכי חקירה. על פי האמור בבקשה, נחשד העורר כי אתמול, 01.11.23, גנב רכב בבאר שבע.

3.	לאחר ששמעתי טיעוני באי כוח הצדדים מצאתי כי דין הערר להידחות.

	אכן וכפי שציין בית המשפט קמא קיים חשד סביר כי העורר ביצע את העבירה המיוחסת לו, וכי קיימת עילת מעצר בגין מסוכנות ובגין חשד לשיבוש הליכי חקירה. 

	צדק בית המשפט קמא בהחלטתו כי בימים אלו משטרת ישראל מתוחה עד לקצה גבול יכולתה ויש לאפשר לה פרק זמן מספק לקידום החקירה. 

4.	מעבר להחלטתו המנומקת של בית המשפט קמא , מצאתי להוסיף כי עילת המסוכנות אליה נדרש בית המשפט קמא בהחלטתו, מוגברת  בימים אלו גם בסוג העבירה  בה נחשד העורר. 

	ביצוען של עבירות פליליות כדוגמת העבירה  בה נחשד העורר, כרוכות בתשומות משטרתיות לא מועטות ומשכך מקשה על המשטרה המתוחה עד לקצה, וכפועל יוצא מקשה עליה מלמלא את ליבת ייעודה בזמן מלחמה – שמירה על שלום הציבור.

מעשי הגבורה של שוטרי המחוז אשר בגופם הגנו על התושבים בשעות הראשונות של מתקפת הטרור בשבת ה- 07.10.23, ממחישים עד כמה חשוב כי המאמץ המשטרתי בזמן המלחמה לא יופרע על ידי העורר וכמותו. 

העורר, לכאורה,  ביקש לנצל את התשומות הרבות שהמשטרה משקיעה בימים אלו סביב המאמץ המלחמתי ולגנוב רכב, ככל הנראה לצורך בצע כסף.

חלופת מעצר אינה רלוונטית במקרה דנן ובנקודת הזמן הזו שכן אין ליתן כל אמון בעורר שכאמור ביקש לנצל את שעת המלחמה. אין מדובר רק בכשל ערכי החמור כשלעצמו, אלא במסוכנות מוגברת של העורר שכאמור לא ניתן ליתן בו אמון. 

פעולות חקירה שבשגרה נעשות תוך זמן מסויים, הרי ברי כי בזמן מלחמה, כשצרכי המשטרה סביב המאמץ המלחמתי מתועדפים על ידה, לוקחים יותר זמן. כאמור על בית המשפט לאפשר למשטרה את הזמן הנדרש לבצע את מלאכתה זו, ולא מצאתי כל צורך כי בית המשפט יפקח על מלאכת המשטרה, בוודאי כשעסקינן בהארכת מעצר ראשונה. 

5.	כאמור, הערר נדחה. 
<#4#>

ניתנה והודעה היום י"ח חשוון תשפ"ד, 02/11/2023 במעמד הנוכחים.

	


	אלון גביזון, שופט



הוקלד על ידי שרון אבוטבול

